હિમાચલ પ્રદેશના કાંગડા જિલ્લામાં શિવનગરી નામથી જાણીતી વૈજનાથ વસાહત છે. અહીંના લોકો કહે છે કે, રાવણના પૂતળાના દહન વિશે વિચારવું પણ મહાપાપ છે. જો આ વિસ્તારમાં રાવણનું પૂતળું બાળવામાં આવે તો તેનું મોત નિશ્ચિત મનાય છે. માન્યતા અનુસાર, રાવણે કેટલાંક વર્ષ વૈજનાથમાં ભગવાન શિવની તપસ્યા કરી મોક્ષનું વરદાન પ્રાપ્ત કર્યું હતું. શિવ સમક્ષ તેમના પરમભક્તનું પૂતળું બાળવું ઉચિત નથી અને આમ કરવાથી દંડ મળે છે. વૈજનાથમાં બિનવા પુલ પાસે રાવણનું મંદિર પણ છે, જેમાં શિવલિંગ છે અને તેની પાસે એક વિશાળ પગનું નિશાન છે. એવું માનવામાં આવે છે કે, રાવણે આ જગ્યાએ એક પગ પર ઊભા રહી તપસ્યા કરી હતી. ત્યાર બાદ શિવ મંદિરના પૂર્વ દ્વારમાં ખોદકામ દરમિયાન એક હવનકુંડ પણ મળ્યું હતું. આ કુંડ સમક્ષ રાવણે હવન કરી પોતાનાં નવ માથાંની આહુતિ આપી હતી.